1.pielikums

Ministru kabineta

 2016.gada

 noteikumiem Nr.

**Specifiskās drošuma prasības**

1. Lai pārliecinātos par sprāgstvielas un spridzināšanas ietaises atbilstību drošuma prasībām, jāievēro vismaz šāda informācija un īpašības:
	1. uzbūve un raksturīgās īpašības, tostarp ķīmiskais sastāvs, homogenitātes pakāpe un attiecīgos gadījumos izmēri un daļiņu lieluma sadalījums;
	2. sprāgstvielas un spridzināšanas ietaises fizikālā un ķīmiskā stabilitāte visos vides apstākļos, kādos tā var tikt izmantota;
	3. triecienjutība un berzesjutība;
	4. visu sastāvdaļu savietojamība attiecībā uz to fizikālo un ķīmisko stabilitāti;
	5. sprāgstvielas un spridzināšanas ietaises ķīmiskā tīrība;
	6. sprāgstvielas un spridzināšanas ietaises izturība pret ūdens iedarbību, ja to ir paredzēts lietot mitros apstākļos vai slapjumā un ja tās drošību vai uzticamību var negatīvi ietekmēt ūdens;
	7. izturība pret zemām un augstām temperatūrām, ja sprāgstvielu vai spridzināšanas ietaisi ir paredzēts glabāt vai lietot šādās temperatūrās un ja tās drošība vai uzticamība var tikt negatīvi ietekmēta, atdzesējot vai karsējot sprāgstvielas vai spridzināšanas ietaises komponentu vai pašu sprāgstvielu vai spridzināšanas ietaisi;
	8. sprāgstvielas un spridzināšanas ietaises atbilstība lietošanai bīstamās vidēs (piemēram, vidē, kuru apdraud raktuvju gāze, karstās masas), ja to ir paredzēts lietot šādos apstākļos;
	9. drošuma īpašības, kas paredzētas, lai novērstu nesavlaicīgu vai netīšu palaišanu vai aizdegšanos;
	10. sprāgstvielas un spridzināšanas ietaises pareiza pielādēšana un darbība, kad to lieto paredzētajam nolūkam;
	11. piemērotas instrukcijas un, ja nepieciešams, marķējums attiecībā uz drošu apiešanos, glabāšanu un iznīcināšanu;
	12. sprāgstvielas un spridzināšanas ietaises, to iepakojuma vai citu komponentu izturība pret bojāšanos glabāšanas laikā, līdz ražotāja norādītā derīguma termiņa beigām;
	13. visu ierīču un piederumu specifikācijas, kas nepieciešamas sprāgstvielas un spridzināšanas ietaises uzticamai un drošai darbībai.
2. Katra sprāgstviela un spridzināšanas ietaise jāpārbauda reālos apstākļos. Ja tas nav iespējams laboratorijā, testi jāveic apstākļos, kādos sprāgstviela un spridzināšanas ietaise tiks lietota.
3. Prasības sprāgstvielu un spridzināšanas ietaišu grupām:
	1. Spridzināšanai izmantojamās sprāgstvielas atbilst šādām prasībām:
		1. paredzētajai ierosināšanas metodei jānodrošina spridzināšanai izmantojamās sprāgstvielas droša, uzticama un pilnīga detonācija vai, attiecīgā gadījumā, uzliesmošana. Šaujampulvera gadījumā jāpārbauda tā uzliesmošanas spēja;
		2. spridzināšanai izmantojamām sprāgstvielām patronā droši un uzticami jāpārnes detonācija no patronu kolonnas viena gala uz otru;
		3. spridzināšanai izmantojamo sprāgstvielu, kas paredzētas izmantošanai pazemē, radītās indīgās gāzes var saturēt oglekļa monoksīdu, slāpekļa oksīdus un citas gāzes, tvaikus vai cietās daļiņas tikai tādā daudzumā, kas parastos darba apstākļos nav veselībai kaitīgs.
	2. Detonācijas auklas, Bikforda auklas, citas degauklas un detonācijas caurules atbilst šādām prasībām:
		1. detonācijas auklu, Bikforda auklu, citu degauklu un detonācijas cauruļu apvalkam jābūt ar pietiekamu mehānisko stiprību, un tam pietiekami jāaizsargā eksplozīvais pildījums, kad to pakļauj normālai mehāniskai iedarbībai;
		2. jānorāda un jānodrošina Bikforda auklu degšanas laika parametri;
		3. detonācijas auklām ir jābūt droši aizdedzināmām, tām jābūt pietiekošai sprāgstvielu iniciēšanas spējai un jāatbilst prasībām attiecībā uz glabāšanu pat arī īpašos klimatiskos apstākļos.
	3. Detonatori (tostarp palēninātas darbības detonatori) un detonatori ar laika releju atbilst šādām prasībām:
		1. detonatoriem droši jāiniciē kalnrūpniecībā izmantojamo sprāgstvielu detonācija, kuras paredzēts izmantot kopā ar šiem detonatoriem atbilstīgi visiem paredzamajiem lietošanas nosacījumiem;
		2. detonācijas auklu darbības kavējuma ierīcēm jābūt droši iniciējamām;
		3. iniciēšanas spēju nedrīkst negatīvi ietekmēt mitrums;
		4. palēninātas darbības detonatoru kavējuma laikam jābūt pietiekami vienādam, lai nodrošinātu, ka cits citam sekojošu laika ķēdes posmu kavējuma laiku pārklāšanās varbūtība nav būtiska;
		5. elektrisko detonatoru elektriskie raksturlielumi ir jānorāda uz iepakojuma (piemēram, minimālā iniciēšanas strāva, pretestība);
		6. elektrisko detonatoru vadiem, ņemot vērā to paredzamo lietojumu, jābūt ar pietiekamu strāvas izolāciju un mehānisko izturību, tostarp detonatora vada savienojuma vietā ar detonatoru.
	4. Propelenti un raķešu propelenti atbilst šādām prasībām:
		1. šie materiāli nedrīkst detonēt tad, kad tos lieto paredzētajam nolūkam;
		2. ja nepieciešams, propelentus (piemēram, uz nitrocelulozes bāzes) stabilizē, lai novērstu to sadalīšanos;
		3. cietie raķešu propelenti, ja tie ir presēti vai lējumu veidā, nedrīkst saturēt nekādas īpaši neparedzētas plaisas vai gāzes burbuļus, kas var bīstami ietekmēt to darbību.

Iekšlietu ministrs R.Kozlovskis

Iesniedzējs: Iekšlietu ministrs R.Kozlovskis

Vīza: valsts sekretāre I.Pētersone - Godmane

2016.02.19. 15:10

631

A.Niščaks

67219179, aleksejs.niscaks@iem.gov.lv